ፕሬዚዳንት ሳህለወርቅ ዘውዴ በካናዳ ቫንኮቨር ከሚኖሩ ኢትዮጵያውያን ጋር ተወያዩ
የኢፌዴሪ ፕሬዚዳንት ሳህለወርቅ ዘውዴ በካናዳ ቫንኮቨር ከሚኖሩ ኢትዮጵያውያንና ትውልደ ኢትዮጵያውያን ጋር ተወያይተዋል።ፕሬዚዳንቷ በሴቶች ላይ በሚያተኩረው የ"Women Deliver 2019" ኮንፈረንስ ላይ ለመሳተፉ በትናንትናው ዕለት ወደ ካናዳ ማቅናታቸው ይታወሳል።ካናዳ ከደረሱ በኋላም ቫንኮቨር ከሚኖሩ ኢትዮጵያውያንና ትውልደ ኢትዮጵያውያን ጋር የተወያዩ ሲሆን፣ ፕሬዚዳንቷ ባስተላለፉት መልዕክታቸው አንድነታችንን አጠናክረን ኢትዮጵያን ለመገንባት ቆርጠን መነሳት አለብን ብለዋል።ሁላችንም አንድ ሆነን ብቸኛዋን ሀገራችንን ለማሳደግ ከመስራት ውጭ አማራጭ የለንም ያሉት ፕሬዚዳንቷ፥ ኢትዮጵያውያኑ ለሀገራቸው የሚችሉትን ሁሉ እንዲያደርጉ ጥሪ ማቅረባቸውን ከፕሬዚዳንት ፅህፈት ቤት ያገኘነው መረጃ ያመላክታል።ኢትዮጵያውያንና ትውልደ ኢትዮጵያውያን በበኩላቸው፣ የሀገራችን መሪ ከ50 ዓመት በኋላ ወደ ቫንኮቨር ሲመጡ ፕሬዝደንት ሣህለወርቅ ዘውዴ የመጀመሪያ በመሆናቸው ከፍተኛ ደስታ የተሰማቸው መሆኑን ገልፀዋል።መንግስት ለሚያደርግላቸው ኢትዮጵያን የማልማት ጥሪ የሚችሉትን ሁሉ ለማበርከት ዝግጁ መሆናቸውንም በተወካዮቻቸው በኩል አስታውቀዋል።